ΓΡΑΠΤΗ ΕΡΩΤΗΣΗ E-3033/96 υποβολή: Gerardo Fernαndez-Albor (PPE) προς την Επιτροπή (11 Νοεμβρίου 1996)

Θέμα: Γενίκευση των οικολογικών φόρων στην Κοινότητα

Ξεκινώντας από το γεγονός ότι η πράσινοι φόροι αποτελούν αποτελεσματικούς μηχανισμούς για την επίτευξη των περιβαλλοντικών στόχων, ο επικεφαλής της Ευρωπαϊκής Υπηρεσίας Περιβάλλοντος απεφάνθη ότι - δεδομένου ότι οι κλιματικές αλλαγές οφείλονται σε μεγάλο βαθμό στις μεταφορές - πρέπει να καθιερωθούν οικολογικοί φόροι στα καύσιμα, τις εθνικές οδούς και τους αυτοκινητοδρόμους, καθώς και τις αεροπορικές και οδικές μεταφορές.

Η εν λόγω υπηρεσία επιμένει ότι οι βόρειες χώρες της Ένωσης πρέπει να επιβάλουν τα φορολογικά τους πρότυπα στην υπόλοιπη Ευρώπη. Ωστόσο, υπάρχουν φόβοι ότι, σε ορισμένα κράτη μέλη, πρόκειται να υπάρξουν αρνητικές συνέπειες για την ανταγωνιστικότητα των επιχειρήσεων, εφόσον γενικευθεί η καθιέρωση των οικολογικών φόρων σε όλη την Κοινότητα.

Μπορεί η Επιτροπή να μας ενημερώσει για το αποτέλεσμα των ενεργειών της σε αυτόν τον τομέα και για το πώς μπορούν οι οικολογικοί φόροι να αποτελέσουν σημαντική παράμετρο των κοινοτικών περιβαλλοντικών πολιτικών στο μέλλον, πέραν από τις πιέσεις ορισμένων παραγωγικών τομέων, ή των σκοπιμοτήτων που αφορούν τον ανταγωνισμό;

Απάντηση της κ. Bjerregaard εξ ονόματος της Επιτροπής (28 Νοεμβρίου 1996)

Η Επιτροπή ενημερώθηκε για την έκθεση στην οποία αναφέρεται το Αξιότιμο Μέλος του Κοινοβουλίου, η οποία συνετάγη από τον Ευρωπαϊκό Οργανισμό Περιβάλλοντος, αιτήσει του Ευρωπαϊκού Κοινοβουλίου. Γενικά, η Επιτροπή υποστηρίζει την προσφυγή σε περιβαλλοντικούς φόρους και επιβαρύνσεις. Στο Λευκό Βιβλίο για την ανάπτυξη, την ανταγωνιστικότητα και την απασχόληση του 1993 ((Εγγραφο COM(93) 700. )) υπογραμμίζεται ο ζωτικός ρόλος που διαδραματίζει στο πλαίσιο ενός ευρωπαϊκού μοντέλου αειφόρου αναπτύξεως. Η εν λόγω προσφυγή υιοθετείται από την Επιτροπή στην πρότασή της για απόφαση σχετικά με την αναθεώρηση του Πέμπτου Προγράμματος Δράσεως σε θέματα περιβάλλοντος, επί της οποίας εκκρεμεί η τοποθέτηση του Συμβουλίου και του Ευρωπαϊκού Κοινοβουλίου ((Εγγραφο COM(95) 647. )).

Το Ευρωπαϊκό Συμβούλιο ζήτησε από το Συμβούλιο να του υποβάλει έκθεση για την εξέλιξη των φορολογικών συστημάτων, λαμβανομένης υπόψη της ανάγκης δημιουργίας ενός ευνοϊκού για τις επιχειρήσεις και την απασχόληση φορολογικού περιβάλλοντος, καθώς και της προαγωγής μιας αποδοτικότερης περιβαλλοντικής πολιτικής. Η Επιτροπή θεωρεί ότι οι διάφορες αυτές πρωτοβουλίες θα εμπεδώσουν αντίστοιχες σαφείς πολιτικές κατευθύνσεις.

Επιπλέον, η Επιτροπή έχει ήδη προωθήσει σειρά νομοθετικών προτάσεων σε θέματα φορολογίας, οι οποίες ενσωματώνουν εν όλω ή εν μέρει, είτε περιβαλλοντικούς στόχους, είτε δυνατότητες φορολογικής διαφοροποίησης μεταξύ άλλων παραγόντων, ιδίως στον τομέα της ενέργειας, στον τομέα των περιβαλλοντικών ιδιοτήτων των καυσίμων, καθώς και στον τομέα των εκπομπών οχημάτων και των επιβαρύνσεων των οδικών μεταφορών. Ωστόσο, η ποικιλία των περιβαλλοντικών προβλημάτων στην Κοινότητα δεν απαιτεί, στις περισσότερες των περιπτώσεων, μία απολύτως ενιαία φορολογική προσέγγιση. Τούτου δοθέντος, και ανεξαρτήτως οιασδήποτε μεταγενέστερης νομοθετικής πρωτοβουλίας, η Επιτροπή προτίθεται να εκδώσει, πριν από τα τέλη του έτους, ανακοίνωση προς το Συμβούλιο και το Ευρωπαϊκό Κοινοβούλιο, στο οποίο θα χαράσσονται οι κατευθυντήριες γραμμές για τη θέσπιση περιβαλλοντικών φόρων σε επίπεδο κρατών μελών, τηρουμένης της κοινοτικής νομοθεσίας.

Σε όλους αυτούς τους τομείς, η Επιτροπή έλαβε δεόντως υπόψη την ανάγκη διατήρησης της συνολικής ανταγωνιστικότητας της οικονομίας της Κοινότητας, καθώς και της μείωσης των δυσκολιών προσαρμογής που δημιουργούνται από την μεταβολή των συγκριτικών πλεονεκτημάτων η οποία θίγει τους παραγωγικούς κλάδους της εν λόγω οικονομίας. Για το θέμα αυτό λαμβάνεται, και θα λαμβάνεται και στο μέλλον, πρόνοια εκ μέρους της Επιτροπής, ενώ εξυπακούεται ότι οι ενδεχόμενες κλαδικές δυσκολίες προσαρμογής υφίστανται ανεξαρτήτως του χρησιμοποιούμενου νομοθετικού μέσου, φορολογικού ή κανονιστικού.